**Úvod**

Rok 2024-25 sa priam ponúka, aby sme sa znovu pozreli do pokladu saleziánskej charizmy, ktorú Duch Svätý vzbudil v našom otcovi, donovi Boscovi. Táto charizma prežila na Slovensku 100 rokov. Dostali sme ju od tých, čo nás predišli a dnes je rad na nás, aby sme sa zamysleli nad tým, ako si tento dar vážime a ako ho rozvíjame.

Žiť charizmu znamená mať spiritualitu, čiže nejaký konkrétny spôsob akým prežívame a ohlasujeme evanjelium. Spiritualita nám hovorí, čo je pre nás typické, čo dávame na prvé miesto, akým spôsobom sa modlíme, akých podujatí sa prednostne zúčastňujeme alebo aké organizujeme.

Sme ohlasovatelia evanjelia ako mnohé iné skupiny a spoločenstvá v Cirkvi. Vznikli na základe toho, že ich zakladatelia boli citliví na nejaký aspekt evanjelia, zmocnili sa ho osobitným spôsobom a uskutočnili ho v originálnych dielach, ktoré vytvorili. Napríklad don Bosco našiel v evanjeliu svoju ikonu v slovách *nechajte deti (mladých) prichádzať ku mne.*  Na druhej strane zase všetky jeho úsilia a spôsoby, ktorými to uskutočňoval nám zase pomáha lepšie alebo v novom svetle, rozumieť tomuto výroku evanjelia.

Duch Svätý je v Cirkvi veľmi tvorivý*,* a tak môžeme vidieť rôzne duchovné rodiny. František z Assisi podčiarkuje *chudobu, jednoduchosť* a *bratský život,* František Saleský láskavosť, Filip Neri dobrotu, Kamil de Lelis súcit s chorými, don Bosco lásku k mladým, Ignác z Loyoly poslušnosťpápežovi a úsilie o vzdelanie. Podobne by sme mohli menovať aj toľké iné spoločenstvá a hnutia, ktoré sa zrodili v Cirkvi po Druhom vatikánskom koncile.

Don Bosco iste nebol originálny, niekto, kto vymyslel niečo úplne nové. Jeho novosť však spočíva v tom, že zozbieral rôzne prvky a urobil z nich novú kombináciu. Začítajme sa do toho, čo o saleziánskej spiritualite bola napísané už štyri roky pred jeho smrťou:

"Salezián nie je jezuita, akýsi vojak elitnej jednotky, ktorú Cirkev vyhradzuje pre svojich najhrozivejších nepriateľov, a predovšetkým pre tento moderný svet, taký plný pýchy [...] nie je kapucínom, najpopulárnejší zo všetkých mníchov, so svojou odpútanosťou a prísnosťou, so svojím pohŕdaním pozemskými statkami a tou vnútornou a vonkajšou nahotou, ktorá priam desí; nie je synom sv. Benedikta, ktorý žije na osamelých miestach a trávi svoj život medzi štúdiom, spievaním Božích chvál a obrábaním pôdy, nie je učeníkom sv. Jozefa Kalazanského, dobrodinca vysokého postavenia, ktorý sa zaslúžil o Cirkev a spoločnosť, ale bol zasvätený len jedinej úlohe [...]. Salezián je človek sebazapierania a pokory [...], ktorý koná dobro v presvedčení, že nič nerobí, ktorý sa obetuje bez toho, aby si to uvedomoval, ba čo viac, priam to ignoruje, a ktorý sa považuje za posledného zo služobníkov Cirkvi, lebo prišiel v poslednej hodine. Ide tam, kam ho pošlú, berie veci a prijíma ich také, aké sú, a stavia si hniezdo buď medzi kvetnatými konármi listnatého stromu, alebo ľahostajne na vyčnievajúcom kameni drsnej a holej skaly. Jeho charakteristickými cnosťami je, že sa nikdy nesťažuje, aj keď všetko ide proti nemu, a že sa nikdy nevzdáva, vždy dúfajúc v Prozreteľnosť. Salezián má niečo z energie, aktivity, rozšírenosti a výšky cieľov a nespochybniteľnej pevnosti jezuitu; má niečo z popularity kapucínov, má niečo zo spomienok a zvykov pracovitých benediktínskych mníchov, a napokon má niečo zo všetkých známych inštitútov, hoci je to nový typ. Mohli by sme sa odvážiť povedať, že don Bosco konal podľa vlastnej inšpirácie, bez toho, aby sa Boh podieľal na jeho myšlienkach a skutkoch?" (M. SPINOLA Y MAESTRE, *Don Bosco y su obra,* Barcelona 1884, pp. 83-90).

Prajem celej saleziánskej rodine, aby nás vedomie storočnej skúsenosti povzbudilo k hľadaniu nových ciest ako prežívať ten krásny oheň lásky k mladým a k spáse duší jednoduchých veriacich.

**Bibliografia:**

1. [ASSCC\_ORIENTAMENTO\_FORMAZIONE.pdf (asscc-mondiale.org)](https://www.asscc-mondiale.org/webSite/wp-content/uploads/2016/09/ASSCC_ORIENTAMENTO_FORMAZIONE.pdf) sal formácia s. 27
2. LA FORMAZIONE DEI COLLABORATORI LAICI. Integrare la pedagogia salesiana nella propria persona e nel lavoro educativo. Colette Schaumont - Carlo Loots, Coordinatori Centro di Formazione Belgio Nord